Document ID: 32011R0394

KOMISIJOS REGLAMENTAS (ES) Nr. 394/2011
2011 m. balandžio 20 d.
kuriuo dėl Europos laisvosios prekybos asociacijos valstybių, kurios yra Europos ekonominės erdvės narės, įtraukimo į Sąjungos apyvartinių taršos leidimų prekybos sistemą iš dalies keičiamas Reglamentas (EB) Nr. 748/2009 dėl orlaivių naudotojų, kurie 2006 m. sausio 1 d. arba vėliau vykdė Europos Parlamento ir Tarybos direktyvos 2003/87/EB I priede nurodytą aviacijos veiklą, sąrašo, kuriame nurodoma kiekvieno orlaivių naudotojo administruojanti valstybė narė
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 18a straipsnio 3 dalies a punktą,
kadangi:
(1)
Direktyva 2003/87/EB buvo iš dalies pakeista Europos Parlamento ir Tarybos direktyva 2008/101/EB (2), kad į Europos Sąjungos šiltnamio efektą sukeliančių dujų apyvartinių taršos leidimų prekybos sistemą būtų įtrauktos aviacijos veiklos rūšys.
(2)
Komisijos reglamentu (EB) Nr. 748/2009 (3) nustatytas orlaivių naudotojų, kurie 2006 m. sausio 1 d. arba vėliau vykdė Direktyvos 2003/87/EB I priede nurodytą aviacijos veiklą, sąrašas.
(3)
Sąrašu siekiama sumažinti orlaivių naudotojams tenkančią administracinę naštą, pateikiant informaciją, kuri valstybė narė reguliuos konkretų orlaivio naudotoją.
(4)
Įtraukimo į Sąjungos apyvartinių taršos leidimų prekybos sistemą sąlyga - Direktyvos 2003/87/EB I priede nurodytos aviacijos veiklos vykdymas, o ne buvimas orlaivių naudotojų sąraše, kurį Komisija parengė pagal direktyvos 18a straipsnio 3 dalį.
(5)
2009 m. balandžio 16 d. Komisijos sprendimas 2009/339/EB, kuriuo iš dalies keičiamas Sprendimas 2007/589/EB, kad būtų įtrauktos aviacijos išmetamųjų teršalų ir tonkilometrių apskaitos ir ataskaitų teikimo gairės (4), 2009 m. gruodžio 4 d. į Europos ekonominės erdvės susitarimą įtrauktas Sprendimu Nr. 148/2009, kuriuo iš dalies keičiamas EEE susitarimo XX priedas (Aplinka) (5). Taip siekta užtikrinti, kad orlaivių naudotojai laiku pradėtų apskaityti aviacijos veiklą, vykdomą arba Europos ekonominės erdvės Europos laisvosios prekybos asociacijos (EEE-ELPA) valstybėse, arba tarp EEE-ELPA valstybių, arba tarp EEE-ELPA valstybių ir trečiųjų EEE nepriklausančių valstybių.
(6)
Direktyva 2008/101/EB įtraukta į Europos ekonominės erdvės susitarimą 2011 m. balandžio 1 d. EEE jungtinio komiteto sprendimu Nr. 6/2011, kuriuo iš dalies keičiamas EEE susitarimo XX priedas (Aplinka) (6).
(7)
Sąjungos apyvartinių taršos leidimų prekybos sistemos aviacijos nuostatų taikymas EEE-ELPA valstybėms reiškia, kad būtina atsižvelgti į Direktyvos 2003/87/EB 18a straipsnio 1 dalies kriterijus, pagal kuriuos nustatoma orlaivio naudotojo administruojanti valstybė narė. Todėl administruoti tam tikrus orlaivių naudotojus turėtų būti paskirta EEE-ELPA valstybėms.
(8)
Todėl Reglamentas (EB) Nr. 748/2009 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 748/2009 priedas pakeičiamas šio reglamento priedu.
2 straipsnis
Šis reglamentas įsigalioja trečiąją dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. balandžio 20 d.

Labels: 8
3
18
20